Mo metlheng ya bosheng, Basupi ba ga Jehofa ba ile ba itsege ba na le tlhotlheletso e e molemo. Ka gonne ba sa batle go kgotlelwa ke bodumedi jwa maaka, ditumelo tsa bone le dilo tse ba di dirang di theilwe fela mo Lefokong la Modimo le le tlhotlheleditsweng, Baebele. (2 Timotheo 3:16, 17) Mme jaaka Bakeresete ba lekgolo la ntlha la dingwaga, ba latetse taelo ya ga Jesu ya gore ba se ka ba nna “karolo ya lefatshe.” (Johane 15:17-19; 17:14-16) Ka sekai, kwa Jeremane ya Bonasi ba ne ba gana go latlha melaometheo ya Bokeresete mme ka jalo ba ne ba sa amogelwe go ya ka melao ya Bonasi. Hitler o ne a ba tlhoela sone seo. Bukathuto nngwe ya sekolo ya re: “Basupi ba ga Jehofa . . . ba ne ba latela thuto ya Baebele ya gore ba se ka ba dirisa dibetsa le fa e le kafa tlase ga maemo afe. Ka jalo ba ne ba gana go direla mo bosoleng kgotsa go dirisana ka gope fela le Banasi. Fa masole a SS a ipusolosetsa, a ne a tshwara malapa a a feletseng a Basupi ba ga Jehofa. Mo e ka nnang nngwetharong ya Basupi ba ga Jehofa botlhe [kwa Jeremane] ba ne ba bolawa mo dikampeng tsa pogisetso.”—Germany—1918-45.